William Cavendish-Bentinck

William Henry Cavendish-Bentinck, 3. hertug av Portland, (født 14. april 1738, død 30. oktober 1809) var en britisk politiker som gjennom sin karriere både holdt seg til whig- og toryfløyen. Han var statsminister i 1783 og fra 1807 til 1809. Cavendish-Bentinck var kansler av University of Oxford. Før 1762 var han kjent som marki av Titchfield. Han holdt titler av hver eneste grad i det britiske adelskapet, hertug, marki, jarl, vicomte og baron. Han var tipp-tipp-oldefar til dronning Elisabeth II, på hennes morsside.

Liv og virke

Bakgrunn 
Lord Titchfield var eldste sønn av William Bentinck, 2. hertug av Portland og Margaret Cavendish-Harley, og arvet mange landområder av sin mor og mormor. Han fikk sin utdanning ved Westminster og Christ Church, Oxford, og ble valgt inn i parlamentet for Weobley i 1761. Han ble hertug av Portland etter farens død og hadde derfor sete i House of Lords.

Politikk 

Han samarbeidet med det aristokratiske whig-partiet til lord Rockingham. Portland tjenestegjorde som Lord Chamberlain of the Household under Rockinghams første regjering (1765–1766) og deretter som Lord Lieutenant av Irland under Rockinghams andre regjering (april-august 1782). Han trakk seg fra lord Shelburnes regjering sammen med andre støttespillere av Charles James Fox etter Rockinghams død. 

I april 1783 ble Portland titulært overhode for koalisjonsregjeringen som hadde Charles James Fox og lord North som faktiske ledere. Han tjenestegjorde som First Lord of the Treasury i denne regjeringen til dens fall i desember samme år.

I 1789 ble Portland en av mange visepresidenter av London's Foundling Hospital. Dette veldedighetsprosjektet hadde blitt et av de mer eksklusive i Storbritannia; flere viktige personer satt som styremedlemmer. Ved opprettelsen, femti år tidligere, hadde Portlands far, William Bentinck, 2. hertug av Portland, vært en av grunnleggerne. Sykehusets oppgave var å ta vare på forlatte barn i Londons gater. Prosjektet ble meget populært; store kunstsamlinger ble donert, og veldedighetskonserter ble holdt av Georg Friedrich Händel. I 1793 tok Portland over lederskapet fra lord North. 

Sammen med mange konservative whig-tilhengere som Edmund Burke, var Portland dypt rystet over den franske revolusjon, og bruddet med Fox i spørsmålet. Han ble med i Pitts regjering som Home Secretary i 1794. Han fortsatte i kabinettet til Pitts død i 1806; fra 1801 til 1805 som Lord President of the Council og deretter som minister uten portefølje. 

I mars 1807, etter Ministeriet av alle talentenes fall, kom Pitts tilhengere til makten; Portland ble, nok en gang, et symbolsk overhode for en skjør gruppe av ministre som blant andre inkluderte George Canning, lord Castlereagh, lord Hawkesbury og Spencer Perceval. 

Under Portlands andre regjering oppstod Storbritannias totale isolasjon fra kontinentet, men også begynnelsen på gjenopprettelsen, da Den spanske selvstendighetskrigen begynte. Sent i 1809 begynte Portlands helse å skrante og regjeringen ble rystet av den skandaløse duellen mellom Canning og Castlereagh. Portland sa fra seg stillingen og døde kort tid etterpå.

Ekteskap og barn 
8. november 1766 giftet Portland seg med Dorothy Cavendish, datter av William Cavendish, 4. hertug av Devonshire og Charlotte Boyle. De fikk til sammen seks barn:

 William Bentinck, 4. hertug av Portland (24. juni 1768-27. mars 1854).
 Lord William Henry Cavendish-Bentinck (14. september 1774-17. juni 1839).
 Lady Charlotte Cavendish-Bentinck (3. oktober 1775-28. juli 1862). Gift med Charles Greville. De fikk tre sønner: Charles Cavendish Fulke Greville, Algernon Greville, og Henry Greville.
 Lady Mary Cavendish-Bentinck (13. mars 1779-6. november 1843). 
 Lord Charles Bentinck (3. oktober 1780-28. april 1826). Farfar til Cecilia Bowes-Lyon, grevinne av Strathmore og Kinghorne 
 Lord Frederick Cavendish-Bentinck (2. november 1781-11. februar 1828) gift med Mary Lowther (d. 1863), datter av William Lowther, 16. september 1820; hadde etterkommere: George Cavendish-Bentinck.

Referanser 

 

Britiske hertuger og hertuginner
Britiske statsministre
Hosebåndsordenen
Medlemmer av Det kongelige råd (Storbritannia)
Lord Presidents of the Council
Fødsler i 1738
Dødsfall i 1809